“ก.แรงงาน” ชงครม.พรุ่งนี้! เยียวยา 2,500 บ.ผู้ประกันตน ม.33 พื้นที่สีแดงเข้ม 13 จว.รอบ 2 
จับตาพรุ่งนี้! (7 ก.ย. 64) กระทรวงแรงงาน เสนอที่ประชุมคณะรัฐมนตรี (ครม.)  พิจารณาจ่ายเงินเยียวยาให้ผู้ประกันตนมาตรา 33 รอบ 2 อีกคนละ 2,500 บาท สำหรับกลุ่มคนในพื้นที่ควบคุมสูงสุดและเข้มงวด (สีแดงเข้ม) 13 จังหวัด
6 ก.ย. 2564

นางสาวลัดดา แซ่ลี้ โฆษกสำนักงานประกันสังคม (สปส.) เปิดเผยว่า ในวันพรุ่งนี้ (7 ก.ย. 64) กระทรวงแรงงานจะเสนอจ่ายเงินเยียวยาให้ผู้ประกันตนมาตรา 33 รอบ 2 ในพื้นที่ควบคุมสูงสุดและเข้มงวด (สีแดงเข้ม) 13 จังหวัด ให้ที่ประชุมคณะรัฐมนตรี (ครม.) พิจารณาอนุมัติอีกคนละ 2,500 บาท เมื่อรวมกับเงินที่จ่ายงวดแรกไปเมื่อเดือน ส.ค.ที่ผ่านมาคนละ 2,500 บาท ผู้ประกันตนมาตรา 33 จะได้เงินเยียวยารวมเป็นเงิน 5,000 บาท
สำหรับพื้นที่แดงเข้ม 13 จังหวัด ได้แก่ กรุงเทพฯ นครปฐม นนทบุรี ปทุมธานี สมุทรปราการ สมุทรสาคร ฉะเชิงเทรา ชลบุรี พระนครศรีอยุธยา นราธิวาส ปัตตานี ยะลา และสงขลา 
ด้านนายสุชาติ ชมกลิ่น รมว.แรงงาน เปิดเผยว่า เนื่องจากพื้นที่สีแดงเข้ม 13 จังหวัด ถูกสั่งปิดมานานกว่าพื้นที่อื่นๆ จึงเสนอให้มีการจ่ายเยียวยาเพิ่ม โดยกระทรวงแรงงานได้เสนอเรื่องดังกล่าวไปให้สภาพัฒนาการเศรษฐกิจและสังคมแห่งชาติ (สศช.) ที่เป็นหน่วยงานในการพิจารณาใช้เงินกู้เพื่อเยียวยาผู้ได้รับผลกระทบจากโควิด-19
 
 